*Projekts*

**Saeimas saliedētības komisijai**

Saskaņā ar Saeimas saliedētības komisijas 2013.gada 22.aprīļa vēstuli Nr.9/15-2-n/11-11/13 „Par sabiedrības integrācijas politikas koordinācijas pilnveidošanu”, Ministru kabinets sniedz atbildes uz uzdotajiem jautājumiem:

**1. Kāda ir vadības un koordinācijas struktūra starp dažādām institūcijām, lai īstenotu integrācijas politiku? Lūdzu uzskatāmi parādīt vadības un koordinācijas shēmu, kā arī norādīt institūciju (personālijas), kas veic integrācijas politikas virsvadību.**

Saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” (turpmāk – nolikums) 4.7. 1 punktu, Kultūras ministrija (turpmāk – KM) izstrādā valsts politiku sabiedrības integrācijas jomā, īstenojot valsts politiku sabiedrības integrācijas jomā un sekmējot pilsoniskās sabiedrības attīstību un starpkultūru dialogu (saskaņā ar nolikuma 5.1.6  punktu), un koordinējot atbalsta sistēmas pilnveidi, lai veicinātu imigrantu veiksmīgu iekļaušanos sabiedrībā (saskaņā ar nolikuma 5.1.7 punktu).

Saskaņā ar Nacionālās identitātes, pilsoniskās sabiedrības un integrācijas politikas pamatnostādnēm 2012.– 2018.gadam (turpmāk – pamatnostādnes), kas apstiprinātas ar Ministru kabineta 2011.gada 20.oktobra rīkojumu Nr.542 „Par Nacionālās identitātes, pilsoniskās sabiedrības un integrācijas politikas pamatnostādnēm 2012.–2018.gadam”, KM ir atbildīga par nacionālās identitātes, pilsoniskās sabiedrības un integrācijas politikas koordināciju valstī. Līdztekus KM ir atbildīgā institūcija par pamatnostādņu īstenošanu, koordināciju un kontroli. Integrācijas politikas ieviešanu nodrošina KM sadarbībā ar citām ministrijām, kā arī citām nacionālās identitātes, pilsoniskās sabiedrības un integrācijas politikas īstenošanā iesaistītajām valsts, pašvaldību un nevalstiskajām organizācijām (turpmāk – NVO).

Atbilstoši Valsts pārvaldes iekārtas likumam, KM nolikumam un Kultūras ministrijas iekšējiem tiesību aktiem par integrācijas politikas veidošanu atbildīgās personas ir kultūras ministre Žaneta Jaunzeme-Grende, KM valsts sekretārs Guntis Puķītis, valsts sekretāra vietnieks Uldis Lielpēters un Sabiedrības integrācijas departamenta direktore Solvita Vēvere.

Pamatnostādņu īstenošanu uzrauga pamatnostādņu īstenošanā iesaistīto valsts pārvaldes institūciju un NVO pārstāvju Padome, kuras sastāvu apstiprina Ministru kabinets. Saskaņā ar pamatnostādnēs noteikto šobrīd tiek veidota koordinācijas sistēma starp pamatnostādņu uzdevumu īstenošanā iesaistītajām institūcijām (pielikums Nr.1).

Ārlietu ministrija (turpmāk – ĀM) sabiedrības integrācijas politikas plānošanas un īstenošanas kontekstā seko līdzi izstrādājamo un izstrādāto politikas plānošanas dokumentu un tiesību aktu atbilstībai Latvijas starptautiskajām saistībām. ĀM uztur nepārtrauktu kontaktu ar sabiedrības integrācijas politikas plānošanā un īstenošanā iesaistītajām iestādēm un organizācijām.

Saskaņā ar aktuālākajiem jautājumiem sabiedrības integrācijas jomā ĀM gatavo informatīvus materiālus par naturalizācijas, mazākumtautību izglītības un citiem sabiedrības integrācijas jautājumiem, un koordinē Latvijas pārstāvniecību ārvalstīs iesaisti Latvijas paveiktā publiskošanai starptautiskajās institūcijās, kā arī starpvalstu divpusējā dialoga ietvaros.

Ņemot vērā interesi par sabiedrības integrācijas politiku Latvijā, ĀM uztur regulārus kontaktus ar starptautiskajām cilvēktiesību organizācijām, piemēram, Eiropas Padomi, Eiropas Drošības un sadarbības organizāciju, Apvienoto Nāciju Organizāciju, kā arī Eiropas Cilvēktiesību tiesu. Starptautiskajos cilvēktiesību forumos ĀM skaidro sabiedrības integrācijas procesus Latvijā, aizstāv valsts pozīciju sabiedrības saliedēšanas jomā, kā arī informē par īstenotās politikas rezultātiem.

Izglītības un zinātnes ministrija sabiedrības integrācijas politikas ietvaros izstrādā vienotu izglītības politiku un kopīgu izglītības sistēmu, t.sk. nodrošinot kvalitatīvas izglītības iespējas pirmsskolas un vispārējās izglītības iestādēs, atbalsta pasākumus pedagogiem un izglītojamajiem latviešu valodas apguvei un valodas prasmes novērtēšanai visās izglītības pakāpēs, vienlaikus veicinot pilsoniskās sabiedrības saliedētību un mazākumtautību pārstāvju integrāciju.

**2. Vai valdība plāno veikt konkrētus pasākumus integrācijas politikas vadības un koordinācijas uzlabošanai un pilnveidošanai?**

Viens no būtiskiem pasākumiem integrācijas politikas vadības un koordinācijas uzlabošanai ir Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes (turpmāk – Padome) darbības uzsākšana.

Saskaņā ar Ministru kabineta2012.gada 13.novembra noteikumiem Nr.764 „Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes nolikums” integrācijas politikas veidošanā un īstenošanā iesaistītās valsts pārvaldes institūcijas un darba ņēmēju un darba devēju interešu aizstāvības organizācijas (Ministru prezidenta birojs, Aizsardzības ministrija, Ārlietu ministrija, Finanšu ministrija, Iekšlietu ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Vides aizsardzības un reģionālās attīstības ministrija, Valsts kanceleja, Sabiedrības integrācijas fonds, Nacionālo elektronisko plašsaziņas līdzekļu padome, Latvijas Brīvo arodbiedrību savienība, Latvijas Darba devēju konfederācija, Latvijas Pašvaldību savienība) ir deleģējušas savus pārstāvjus dalībai Padomē, izņemot Tiesībsargu, kurš atteicies deleģēt savu pārstāvi. Padomē darbosies padomes vadītājs un 24 padomes locekļi. Padomes funkcijas ir nodrošināt pamatnostādņu īstenošanas uzraudzību un veicināt valsts pārvaldes un citu iesaistīto institūciju sadarbību pamatnostādņu īstenošanā.

Lai veicinātu diskusiju un sadarbību starp institūcijām trešo valstu pilsoņu integrācijas jomā, sekmētu šo personu, kā arī viņus pārstāvošo nevalstisko organizāciju līdzdalību valsts politikas veidošanā sabiedrības integrācijas jomā, ar KM 2013.gada 5.aprīļa rīkojumu Nr.5.1.-1-90 izveidota Konsultatīvā padome trešo valstu pilsoņu integrācijai (turpmāk – Konsultatīvā padome). Konsultatīvajā padomē darbojas pārstāvji no KM, Iekšlietu ministrijas, Izglītības un zinātnes ministrijas, Labklājības ministrijas, Veselības ministrijas, Ārlietu ministrijas, Valsts kancelejas, Pilsonības un migrācijas lietu pārvaldes, Latvijas Pašvaldību savienības, Latvijas Darba devēju konfederācijas, Latvijas Brīvo arodbiedrību savienības, Rīgas pilsētas domes, Daugavpils pilsētas domes, no nevalstiskajām organizācijām Konsultatīvajā padomē piedalās – biedrība „Latvijas Cilvēktiesību centrs”, biedrība „Patvērums „Drošā māja””, biedrība „Izglītības attīstības centrs”, biedrība „Latvijas Lietuviešu Jauniešu Kopiena” un biedrība „Izglītības un inovāciju attīstības centrs”.

Būtisks Konsultatīvās padomes darbības virziens ir nacionālā tiesiskā regulējuma izvērtēšana un nepieciešamo tiesību aktu vai to grozījumu izstrāde trešo valstu pilsoņu pamattiesību nodrošināšanai.

ĀM regulāri veicina dialogu ar diasporu un tās institūcijām, nozīmīga loma šajā procesā ir Latvijas diplomātisko un konsulāro pārstāvniecību ārvalstīs darbībai. Viena no diplomātisko un konsulāro pārstāvniecību darbības prioritātēm ir iesaistīšanās ārzemēs esošo latviešu pašorganizēšanās veicināšanā un latviešu organizāciju pasākumos, tostarp diasporas skolu un līdzīgu pasākumu organizēšana. Tiek īstenoti pasākumi, lai veicinātu pakalpojumu pieejamību ārzemēs dzīvojošajiem Latvijas valstspiederīgajiem, t.sk. pilsonības jautājumos, pasu noformēšanā, tautas nobalsošanas un parakstu vākšanas organizēšanā u.c. Ņemot vērā diasporas pieaugumu ārvalstīs, palielinās diplomātisko un konsulāro pārstāvniecību darba apjoms.

2012.gadā iesākts projekts „Globālais latvietis” pasaulē izkliedēto tautiešu komunikācijas platformas attīstībai, kā arī viņu savstarpējās komunikācijas veicināšanai. 2013.gadā darbs pie šī koncepta tiks padziļināts, īpaši izmantojot sociālos medijus un aktivizējot sadarbību ar diasporas medijiem, kā arī sadarbojoties ar pētniekiem un diasporu pārstāvošām NVO ārvalstīs.

**3. Kā notiek 2014.gada budžeta veidošana Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam ieviešanas Rīcības plānā 2012. – 2014.gadam ietvertajiem pasākumiem?**

Saskaņā ar Ministru prezidenta 2013.gada 3.janvāra rezolūciju Nr.45/N-3006-jur atbildīgās institūcijas iesniedza savus priekšlikumus Finanšu ministrijai par prioritārām politikas iniciatīvām Nacionālās identitātes un sabiedrības saliedētības, diasporas politikas, pilsoniskās sabiedrības un integrācijas jomās iekļaušanai vidējā termiņa budžeta ietvaros 2014., 2015. un 2016.gadam (pielikums Nr.2). Kopējais ieplānotais finansējums politikas iniciatīvām 2014.gadā ir 7 254 850 lati. KM paredzētais finansējums ir 3 273 390 lati.

Saskaņā ar Ministru kabineta 2013.gada 5.februāra rīkojuma Nr.40 „Par likumprojekta „Par vidējā termiņa budžeta ietvaru 2014. ,2015. un 2016.gadam” un likumprojekta „Par valsts budžetu 2014.gadam” sagatavošanas grafiku” pielikuma 1. un 2.punktu, Finanšu ministrija sagatavoja un iesniedza Ministru kabinetā ministriju un citu centrālo valsts iestāžu valsts pamatbudžeta bāzes 2014., 2015. un 2016.gadam projektu, kas tika apstiprināts 2013.gada 5. un 19.marta Ministru kabineta sēdē (protokols Nr.13 44.§ un Nr.15 58.§). Saskaņā ar likumu „Par vidējā termiņa budžeta ietvaru 2013., 2014. un 2015.gadam” valsts pamatbudžeta bāzē tika iekļauts finansējums Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam īstenošanai 2014.gadā – 769 362 lati.

Pamatbudžeta bāzē iekļautā finansējuma sadalījums pa nozarēm:

|  |  |  |
| --- | --- | --- |
|  | 2014 | 2015 |
| Iestāde | Ls | Ls |
| Aizsardzības ministrijai | 230 566 | 246 579 |
| Ārlietu ministrijai | 34 484 | 34 484 |
| Izglītības un zinātnes | 232 000 | 232 000 |
| ministrijai |  |  |
| Nacionālā elektronisko  plašsaziņas līdzekļu padomei | 269 312 | 269 312 |
| Valsts kancelejai | 3 000 | - |
| Kopā: | 769 362 | 782 375 |

Atzīmējam, ka Ministru kabineta 2011.gada 20.oktobra rīkojuma Nr.542 „Par Nacionālās identitātes, pilsoniskās sabiedrības un integrācijas politikas pamatnostādnēm 2012. – 2018.gadam” 3.punkts nosaka, KM un citām pamatnostādņu īstenošanā iesaistītajām institūcijām 2012.gadā un 2013.gadā pamatnostādnēs ietvertos pasākumus īstenot tām piešķirto valsts budžeta līdzekļu ietvaros un jautājumu par pamatnostādnēs ietverto pasākumu īstenošanai papildus nepieciešamo finansējumu turpmākajos gados izskatīt Ministru kabinetā valsts budžeta likumprojekta kārtējam gadam sagatavošanas procesā.

Saskaņā ar Ministru kabineta 2013.gada 5.februāra rīkojuma Nr.40 „Par likumprojekta „Par vidēja termiņa budžeta ietvaru 2014., 2015. un 2016.gadam” un likumprojekta „Par valsts budžetu 2014.gadam” sagatavošanas grafiku” pielikuma 4.punktu, ministrijām līdz 2013.gada 3.jūnijam jāiesniedz Finanšu ministrijā un Pārresoru koordinācijas centrā jaunās politikas iniciatīvas. KM jauno politikas iniciatīvu ietvaros plāno iesniegt vairākus pasākumus no pamatnostādnēs iekļautajām aktivitātēm (pielikums Nr.3). Šobrīd KM izstrādā detalizāciju konkrētiem veicamajiem pasākumiem.

Valsts budžeta apakšprogrammas 22.10.00.„Nevalstisko organizāciju atbalsts un sabiedrības integrācijas politikas īstenošana” izpildei 2014.gadā valsts budžeta bāzes daļā paredzēts finansējums 32 628 latu apmērā.

Izglītības un zinātnes ministrija (turpmāk – IZM) 2014.gadam pieprasījusi bāzes finansējumu budžeta programmā „Valsts valodas politika un pārvalde” valsts valodas pozīciju nostiprināšanai un sabiedrības saliedēšanai šādiem pasākumiem:

„Latviešu valodas (kā otrās un kā svešvalodas) apguves pieaugušajiem efektīvas sistēmas nodrošinājums” (turpinājums 2013.gada pasākumiem) –latviešu valodas apguve pieaugušajiem:

* latviešu valodas (LAT2) skolotāju pieaugušajiem profesionālās kompetences pilnveide (kursi, semināri, konsultācijas, kvalitātes vērtēšana);
* mācību līdzekļu (mācību grāmata, darba burtnīca, pašmācības disks, metodiskie norādījumi) manuskripta izveide C1 un daļēji C2 līmenim (profesionālajām grupām);
* mācību materiālu izdošana (elektroniski un papīra formātā B1, B2 līmeņa mācību līdzekļu komplekti).

Portāla „Māci un mācies latviešu valodu!” pilnveide, ietverot jaunu elektronisko mācību materiālu izstrādi:

* elektronisko resursu nodrošinājums latviešu valodas apguvei (daudzveidīgi valodas apguves materiāli dažādām mērķauditorijām; literatūras, mūzikas un vizuālās mākslas darbu izmantošana valodas apguvē);
* metodiskas konsultācijas skolotājiem, kā strādāt ar elektroniskajiem mācību līdzekļiem, t.sk. portāla materiāliem, pedagogu pieredzes apmaiņa, valodas apguvēju savstarpējā pieredzes apmaiņa;
* tālmācības sistēmas pilnveide un nodrošināšana (tehniskais nodrošinājums un virtuālās telpas pilnveide, monitorings, tālmācības skolotāju izglītošana, tālmācības sistēmas īstenošana (mācīšana, administrēšana)).

Atbalsts latviešu diasporas skolām un latviskai izglītībai ārvalstīs (turpinājums 2013.gada projektam):

* mācību satura izstrāde valodai, literatūrai, folklorai, kultūrai; mācību metodiskie līdzekļi; diasporas skolotāju tālākizglītība; diasporas vecāku izglītošana;
* atbalsts nedēļas nogales skolām ārvalstīs (daļējs līdzfinansējums).

IZM plāno iesniegt jaunās politikas iniciatīvas 2014.gadam, par šādiem pasākumiem:

|  |  |  |
| --- | --- | --- |
| Nosaukums | Pasākumi | Finansējums Ls |
| Informatīvi izglītojoši mācību līdzekļi (t.sk. elektroniskie) par valodu un valsts valodas politiku. | Pasākumi (izdevumi par latviešu valodas kultūras un prakses jautājumiem) nepieciešami, lai sabiedrībā aktualizētu izpratni par latviešu valodas apguves, prasmes pilnveides, lietojuma kvalitātes jautājumiem un valodas saglabāšanas, attīstības un izpētes nepieciešamību.  Tiek padziļināta sabiedrības izpratne par latviešu valodu kā nacionālu vērtību. | 90 000 |
| Inovatīvu valsts valodas lietojumu Latvijā (t.sk. augstskolās un nozaru vidē) sekmējoši pasākumi. | Pasākumi (izdevumi par latviešu valodas kultūras un prakses jautājumiem) nepieciešami, lai sabiedrībā aktualizētu izpratni par latviešu valodas apguves, prasmes pilnveides, lietojuma kvalitātes jautājumiem un valodas saglabāšanas, attīstības un izpētes nepieciešamību. Tiek padziļināta sabiedrības izpratne par latviešu valodu kā nacionālu vērtību. | 120 000 |
| Atbalsta nodrošinājums pirmsskolai, t.sk. ar izglītības procesiem saistītas mērķauditorijas izpratnes un līdzdalības veicināšanas pasākumi. | * Metodikas un materiālu izstrāde pilotaktivitātei *Valodas skola*, metodisks atbalsts *Valodas skolas* īstenošanai; * vecāku klubu darbības turpināšana visos Latvijas reģionos; * valodas raidījumi plašsaziņas līdzekļos pozitīvas attieksmes veidošanai – TV, radio. | 90 000 |
| Atbalsta nodrošinājums diasporai. | * Atbalsts lielāko diasporas centru nedēļas nogales skolām; * atbalsts izglītojošiem pasākumiem latviešu valodas apguves un lietojuma veicināšanai diasporā; * mācību un metodisko materiālu izstrāde diasporai. | 100 000 |

Vienlaikus IZMinformē par šādiem rīcības plānā ietvertajiem pasākumiem, kuru īstenošanā Valsts izglītības satura centram 2014.gadā nepieciešams papildu finansējums valsts budžeta apakšprogrammā 42.02.00 „Izglītības satura un vērtēšanas nodrošināšana” – 16 850 LVL, lai īstenotu jauno politikas iniciatīvu – „Latvijas mazākumtautību kultūrvēsturiskās atmiņas restaurēšana: atbalsts bērnu un skolu jaunatnes aktivitātēm, kas apzina un popularizē mazākumtautību kultūras pienesumu latviskajā kultūrtelpā”. Līdz šim valsts budžeta bāzes izdevumos šī programma finansējumu nav saņēmusi.

2012.gadā valsts budžeta ietvaros ir īstenotas šādas sabiedrības integrācijas programmas:

* kopīgas kultūras aktivitātes dažādas etniskas piederības bērniem un jauniešiem formālās un neformālās izglītības ietvaros, piemēram, lai interešu izglītības ietvaros valsts nozīmes kultūrizglītības pasākumos piedalītos dažādas etniskās piederības bērni un jaunieši;
* pasākumi, kas sniedz zināšanas un attīsta pilsoniskās prasmes un attieksmes profesionāļiem un plašākai sabiedrībai visās vecuma grupās, kā arī, lai atbalstītu jauniešu formālo un neformālo līdzdalību sabiedriskajos procesos, piemēram, skolēnu pašpārvalžu līderu un viņu konsultantu pieredzes apmaiņas un labās prakses apguves pasākumi Vidzemes, Kurzemes, Latgales, Zemgales reģionos un Rīgā;

Atbalsts pilsoniskās līdzdalības veicināšanai tiek īstenots arī Eiropas Savienības struktūrfondu un Kohēzijas fonda (turpmāk - ES fondi) 2007. – 2013.gada plānošanas perioda ietvaros darbības programmas „Cilvēkresursi un nodarbinātība” apakšaktivitātes ,,NVO administratīvās kapacitātes stiprināšana” projektā „Koalīcija mazākumtautību politiskai līdzdalībai valsts sektorā”, kura mērķis ir stiprināt mazākumtautību un citu NVO kapacitāti aktīvai un kvalitatīvai etnisko minoritāšu tiesību un sabiedrības interešu aizstāvībai lēmumu veidošanās procesos.

Vienlaikus informējam, ka, balstoties uz nozaru ministriju un sadarbības partneru sagatavotajiem priekšlikumiem, ir izstrādāti un no š.g. 3.maija līdz 3.jūnijam pieejami publiskajai apspriedei ES fondu 2014. – 2020.gada perioda plānošanas dokumenti, kur, atbilstoši Nacionālajam attīstības plānam 2014. – 2020.gadam, paredzēta NVO mērķtiecīgāka iesaistīte nozaru mērķu sasniegšanā, īpaši, sociālās iekļaušanas jomā, t.sk. veicinot sociālās atstumtības riskam pakļauto etnisko grupu integrāciju darba tirgū un sabiedrībā.

**4. Vai valdībai ir izstrādāta detalizēta politika attiecībā uz nepilsoņiem?**

Valdības realizētā politika attiecībā uz nepilsoņiem ir ietverta likumā „Par to bijušās PSRS pilsoņu statusu, kuriem nav Latvijas vai citas valsts pilsonības”. Nepilsoņa statusa ieviešana Latvijas Republikā sākotnēji bija paredzēta kā vēsturiski izveidojušās situācijas pagaidu risinājums, lai persona ar laiku iegūtu Latvijas Republikas vai kādas citas valsts pilsonību. Uzskatām, ka Latvijā ir pieņemti visi nepieciešamie normatīvie akti un radīti apstākļi sekmīgai nepilsoņu naturalizācijai.

**4.1. Vai Jūsu rīcībā ir pietiekama informācija par dažādām nepilsoņu grupām, viņu attieksmi pret naturalizācijas procesu un Latvijas valsti?**

2011., 2012. un 2013.gadā tika veikti pētījumi „Nepilsoņu viedoklis par Latvijas pilsonības iegūšanu” „Latvijas pilsonības iegūšanas veicinošie un kavējošie faktori” un „Par trešo valstu valstspiederīgo un Latvijas nepilsoņu viedokli par Latvijas pilsonību un iemesliem, kas veicina vai kavē pilsonības iegūšanu”. Pētījumi sniedz informāciju par Latvijā dzīvojošo nepilsoņu attieksmi pret Latvijas pilsonību, tās iegūšanu naturalizācijas kārtībā, pret dubultpilsonības ieviešanu Latvijā, latviešu valodas zināšanu līmeni un tās lietošanu, kā arī atklāj faktorus, kas veicina vai kavē nepilsoņu izvēli kļūt par Latvijas pilsoņiem un citiem jautājumiem. Pētījumi ir publicēti Pilsonības un migrācijas lietu pārvaldes (turpmāk – PMLP) mājas lapā.[[1]](#footnote-1)

**4.2. Vai valdībai ir stratēģija, kā uzrunāt un informēt nepilsoņus, jo īpaši tos, kuri nepārvalda vai vāji pārvalda latviešu valodu?**

PMLP mājas lapā ir pieejama informācija par naturalizāciju un tās procesu arī krievu un angļu valodā, tādejādi nepilsoņi, kuriem ir vājas latviešu valodas zināšanas vai to nav, var iepazīties ar nepieciešamo informāciju par naturalizāciju arī iepriekš minētajās svešvalodās.

Uzsveram, ka informācija par lielāko daļu no valsts pārvades funkcijām ir pieejama krievu un angļu valodā, t.sk. tām, kuras attiecas uz primārajām indivīda vajadzībām pēc darba un sociālās nodrošinātības. (Nodarbinātības valsts aģentūra, Valsts sociālās apdrošināšanas aģentūra u.c.). Arī KM īstenotā Eiropas Trešo valstu valstspiederīgo integrācijas fonda projekta „Nacionālais integrācijas centrs”, kura viena no darbības mērķa grupām ir nepilsoņi, mājas lapā pieejama informācija ir norādīta augstākminētajās valodās.

Saskaņā ar pamatnostādnēm tiek īstenota virkne pasākumu, kas vērsta uz informācijas pieejamību nepilsoņu grupai, izmantojot elektroniskos medijus:

1.4.2.1.apakšpunktā iekļautā aktivitāte – Mazākumtautībām un imigrantiem, kā arī latviešiem ārzemēs domātu programmu un raidījumu izveide, piesaistot dažādu tautību žurnālistus. Tiešais darbības rezultāts – Izglītojoši un kultūrvēsturiski raidījumi, raidījumi par izcilām Latvijas personībām, raidījumi latgaliski, lībiešu valodā, poļu, krievu, ukraiņu, baltkrievu, angļu u.c. valodās, valodas apguves raidījumi u.c. raidījumi sabiedriskajos plašsaziņas līdzekļos;

1.4.2.3. apakšpunktā iekļautā aktivitāte – Radio „Brīvā Eiropa” retranslēšana krievu valodā Latvijas Radio 4 (turpmāk – LR-4);

1.4.2.10.apakšpunktā iekļautā aktivitāte – Sabiedrisko mediju vienota ziņu portāla izveide latviešu un krievu valodā. Tiešais darbības rezultāts – Izveidots LR4 portāla dizains, tai skaitā jauniešu. Nodrošināta Latvijas radio satura tulkošana krievu valodā. Stiprināta radio darbinieku kapacitāte, pieņemot darbā papildu atbilstošu personālu.

**4.3. Vai no valdības puses ir paredzēti kādi konkrēti pasākumi, lai pilnveidotu politiku attiecībā uz nepilsoņiem?**

Pamatnostādņu rīcības plānā iekļauti pasākumi, kas vērsti uz nepilsoņiem kā daļu no mērķa grupas, t.sk. trešo valstu pilsoņu integrācijas pasākumu kontekstā, kā arī ir paredzēti atsevišķi pasākumi tieši nepilsoņiem:

1.2.2.apakšpunktā iekļautais uzdevums – Atbalstīt pasākumus (semināri, sabiedriskās diskusijas un apspriedes, interneta lapu attīstība, informatīvi materiāli), kuru mērķis ir sekmēt pilsoņu īpatsvara pieaugumu Latvijā un nepilsoņu motivāciju iegūt Latvijas pilsonību. Tiešais darbības rezultāts – uzlabota PMLP mājas lapas sadaļa par naturalizācijas jautājumiem. Organizētas informatīvās dienas par naturalizācijas iespējām un nosacījumiem. Izdoti informatīvi materiāli par naturalizācijas procedūru. Izveidots interneta resurss – naturalizācijas eksāmena e – tests sagatavošanās procesa atbalstam;

2.2.1.8.apakšpunktā iekļautā aktivitāte – Latviešu valodas apmācības nepilsoņiem (latviešu valodas apmācība var notikt kompleksi ar citiem integrācijas pasākumiem, kā arī atbilstoši noteiktam vecumam). Tiešais darbības rezultāts – nepilsoņiem nodrošināta iespēja apgūt latviešu valodu, tādējādi sagatavojoties naturalizācijas eksāmenam un apgūstot citas integrācijai svarīgas prasmes un zināšanas.

Finansējums šīm aktivitātēm paredzēts no Eiropas Trešo valstu valstspiederīgo integrācijas fonda līdzekļiem un Eiropas Ekonomiskās zonas finanšu instrumenta.

Pamatnostādņu 2.3.1.apakšpunktā formulētais uzdevums – Veidot izpratni par latvisko kultūrtelpu kā kulturāli daudzveidīgu un iekļaujošu ietver virkni pasākumu, kuru mērķa grupa ir arī nepilsoņi. Šajā sadāļā paredzētās aktivitātes ir vērstas uz atvērtas sabiedrības veidošanos Latvijā, iekļaujot citas Latvijā dzīvojošās etniskās grupās vienotā kultūrtelpā.

Lai sekmētu nepilsoņu integrācijas procesu IZM sadarbībā ar PMLP veic centralizētā eksāmena Latvijas un pasaules vēsturē 12.klasē satura pielīdzināšanu vēstures zināšanu pārbaudes prasībām naturalizācijas eksāmenā.Latvijas un pasaules vēstures centralizētā eksāmena saturā ir iekļauti jautājumi par Latvijas Republikas Satversmi un himnu, līdz ar to skolēni, kuri ir izvēlējušies kārtot eksāmenu Latvijas un pasaules vēsturē un iegūst atbilstīgu vērtējumu, ir atbrīvoti no atkārtotas vēstures zināšanu pārbaudes, iegūstot pilsonību.

Mazākumtautību izglītības sistēmas attīstība vērtējama kā mērķtiecīga un pakāpeniska, kas atstāj pozitīvu ietekmi uz Latvijas sabiedrības integrācijas procesu. Neilgā laika posmā īstenotas veiksmīgas reformas izglītībā un notikušas nozīmīgas izmaiņas nacionālās izglītības politikas izveidē, t.sk. mazākumtautību izglītībā. Izglītības saturs izglītības programmās ir vienots. Neatkarīgi no mācībvalodas tiek ievērotas identiskas prasības valsts izglītības standartu īstenošanā. Vienlaikus uzsveram, ka valsts pārbaudes darbu sistēma ir vienota un, sākot ar 2007.gadu, valsts pārbaudes saturs 12.klases valsts pārbaudes darbos ir latviešu valodā, kā arī kopš 2012.gada centralizētā eksāmena latviešu valodā saturs ir vienots neatkarīgi no īstenotās izglītības programmas, t.sk. arī mazākumtautību izglītības programmās.

Ministru prezidents V.Dombrovskis

Kultūras ministres vietā –

tieslietu ministrs J.Bordāns

Vīza: Valsts sekretāra p.i. E.Turka

15.05.2013. 14:30

2799

Lejnieks 67330317,

Ilgmars.Lejnieks@km.gov.lv

**Integrācijas politikas vadības un koordinācijas shēma**

Pielikums Nr.1

**Ministru kabinets**

**Nozaru padomes un komitejas**

Konsultatīva loma

**Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padome**

Iesniedz Informatīvos ziņojumus, novērtējuma pārskatus 01.07.2014.

**Kultūras ministrija**

Nodrošina sekretariāta funkcijas

Iesniedz izskatīšanai darba plānu projektus, progresa atskaites

Iesniedz izskatīšanai Informatīvos ziņojumus, novērtējuma ziņojumus

Darba koordinēšana, sanāksmes u.c.

Iesniedz KM progresa atskaites (reizi gadā)

Iesniedz KM darba plānu projektus

01.05.2014. pārskats par uzdevumu izpildi

Uzraudzības funkcijas

**Par pamatnostādnēs noteikto uzdevumu izpildi atbildīgās institūcijas**

Pielikums Nr.2

**Prioritārās politikas iniciatīvas Nacionālās identitātes un sabiedrības saliedētības, diasporas politikas, pilsoniskās sabiedrības un integrācijas jomās iekļaušanai vidējā termiņa budžeta ietvaros 2014., 2015. un 2016.gadam**.

|  |  |  |  |  |
| --- | --- | --- | --- | --- |
| **Prioritātes nosaukums** | **Finansējums LVL 2014.** | **Finansējums LVL 2015.** | **Finansējums LVL 2016.** | **Institūcija** |
| **1.Nacionālās identitātes un piederības sajūtas stiprināšana** |  |  |  |  |
| 1.1.Kultūras kanona attīstība un iedzīvināšana | **450 000** | **480 000** | **400 000** | **KM** |
| 1.2. Valoda un identitāte | **670 000** | **1 650 000** | **2 250 000** | **KM** |
|  | **132 000** | **132 000** | **132 000** | **SIF** |
| **2. Pilsoniskās sabiedrības attīstība un sabiedrības saliedētība** |  |  |  |  |
| 2.1.Pilsoniskā izglītība un vērtīborientācija piederībai un iesakņotībai | **1 236 100** | **984 500** | **879 500** | **KM** |
|  | **147 000** | **159 000** | **163 000** | **IZM** |
| 2.2.Pilsoniskā līdzdalība un sadarbība |  |  |  |  |
|  | **360 000** | **422 000** | **422 000** | **KM** |
|  | **452 500** | **452 500** | **452 500** | **SIF** |
| **3.Atbalsts diasporai** |  |  |  |  |
| 3.1.Diasporu vienojoši pasākumi un diasporas ieguldījuma Latvijas attīstībā nostiprināšana | **802 000** | **743 000** | **743 000** | **ĀM** |
| 3.2.Latviska izglītība un kultūras pieejamība ārvalstīs | **179 600** | **176 800** | **192 800** | **IZM** |
|  | **190 000** | **320 000** | **320 000** | **KM** |
| 3.3.Atbalsts reemigrācijai | **1 500 000** | **3 500 000** | **3 500 000** | **EM** |
| 3.4. Latvijas izglītības vides pilnveide reemigrācijas atbalstam | **150830** | **128 080** | **156 830** | **IZM** |
|  | **16 000** | **16 000** | **16 000** | **ĀM** |
|  | **226 860** | **226 860** | **226 860** | **KM** |
| **4. Vienotas un kvalitatīvas informācijas telpas nodrošināšana sabiedrības saliedētībai** | **741 960** | **741 960** | **741 960** | **NEPLP** |
| **Kopā** | **7 254 850** | **10 132 700** | **10 596 450** |  |

Pielikums Nr. 3

**Kultūras ministrijas pasākumiem paredzētais valsts budžeta finansējums 2014.gadā saskaņā ar Nacionālās identitātes, pilsoniskās sabiedrības un integrācijas politikas pamatnostādņu 2012.–2018.gadam rīcības plānu**

|  |  |  |  |
| --- | --- | --- | --- |
| Nr.p.k. | Nosaukums | Pasākumi | Finansējums Ls |
| **1.Rīcības virziens mērķa sasniegšanai: PILSONISKĀ SABIEDRĪBA UN INTEGRĀCIJA** | | | |
| **1.1. Pamatnostādnēs definētais politikas mērķis: Attīstīt pilsonisko izglītību, izmantojot formālās un neformālās izglītības metodes** | | | |
| 1.1.2.1. | Atbalsts starpskolu pilsoniskajām iniciatīvām, tai skaitā sociālās atstumtības riskam pakļautajiem bērniem un jauniešiem (īpašs atbalsts iniciatīvām, kurās veidojas dialogs starp latviešu un mazākumtautību, kā arī divplūsmu skolu skolēniem).  Izveidota ārpusskolas pasākumu programma, lai veicinātu sadarbību starp dažādu tautību skolēniem, tai skaitā starp ārzemēs dzīvojošiem latviešu bērniem un jauniešiem. Sadarbības mērķis ir veicināt pilsonisko un demokrātisko līdzdalību, stiprināt nacionālo, lokālo un eiropeisko identitāti, kultūras un sociālās atmiņas attīstību | *2014.gadā* atbalstīti 10–16 projekti.  Atbalstāmās aktivitātes un pasākumi:   * radošās darbnīcas un nometnes, tai skaitā no Latvijas izbraukušo iedzīvotāju bērniem; * skolēnu zinātniski pētniecisko darbu izstrāde (tai skaitā skolēnu iesaistīšana iedzīvotāju atmiņu pierakstīšanā, ekspedīcijas, novadpētniecība u.c.); * diskusijas, forumi, debašu klubi; * konkursi, viktorīnas, akcijas; * izglītojoši pasākumi, kas sekmē latviešu un mazākumtautību kultūras, vēstures un valodas zināšanu apguvi; * kultūras un sporta pasākumi;   apkārtnes sakopšanas talkas | 110 000 (SIF) |
| 1.1.2.2. | Latvijas filmu rādīšana skolās un/vai bibliotēkās, kurām seko izglītojoša diskusija par pilsoniskās sabiedrības un sabiedrības integrācijas jautājumiem | *2014.gads*  22 vietas (skola, bibliotēka/kultūras nami u.c., 1 vieta vidēji LVL 250) | 5 500 |
| **1.2.Pamatnostādnēs definētais politikas mērķis: Stiprināt tradicionālās un netradicionālās pilsoniskās līdzdalības formas** | | | |
| 1.2.4.2. | Programmas "Latvijas NVO fonds" izveide (tai skaitā NVO kapacitātes celšanas un administrēšanas pasākumi un rīcības plāna 1.1.2.1., 1.2.5.6., 1.2.5.7. un 2.3.1.4.pasākums) | Sākot ar *2014.gadu* – mērķpa­sākumi NVO kapacitātes celšanai visos plānošanas reģionos un atbalsts darbības nodrošināšanai – 10 projektu gadā | 110 000 (SIF) |
| 1.2.5.6. | Ģimenes apmaiņas programma latviešu un mazākumtautību bērniem un jauniešiem | *2014.gadā* atbalstīti 10 projekti. Īstenojot pasākumu, notikusi informācijas popularizēšana, ģimeņu atlase, nodrošināta bērnu uzturēšanās viesģimenēs līdz 12 dienām, kuras ietvaros kopā tiek apmeklēti kultūras, sporta pasākumi vai citas izklaidējošas aktivitātes. Noticis kopīgs noslēguma pasākums visām ģimenēm, kuras piedalījušās apmaiņas programmā | 44 000 (SIF) |
| 1.2.5.7. | Pilsoniskās līdzdalības veicināšana – atbalsts pilsonisko zināšanu, prasmju un attieksmju attīstībai, atbalsts pilsonisko līdzdalības formu attīstībai, tai skaitā ģeogrāfisko kopienu attīstībai; atbalsts aktivitātēm, kas sekmē iecietību un mazina diskrimināciju. Sk. 1.2.4.2. (pasākuma ietvaros tiek atbalstīti uzdevuma 1.2.5. pasākumi) | *2014.gadā* atbalstīti 7–10 projekti. | 150 000 (SIF) |
| **1.3.Pamatnostādnēs definētais politikas mērķis: Veicināt sociāli atstumto grupu iekļaušanos sabiedrībā un novērst diskrimināciju** | | | |
| 1.3.6.2. | Dialoga attīstība starp romu kopienas pārstāvjiem, sociālajiem partneriem un NVO (sadarbības projekti romu integrācijai, mentoringa programmas izveide un īstenošana, romu NVO pārstāvju apmācība) | Izveidota sadarbības platforma starp romu kopienas aktīvistiem un NVO un darba devējiem | 2 000 |
| **1.4.Pamatnostādnēs definētais politikas mērķis: Stiprināt kvalitatīvu, demokrātisku informācijas telpu un palielināt plašsaziņas līdzekļu lomu integrācijā** | | | |
| 1.4.2.8. | Raidījumi – seriāli sabiedriskajā TV un radio par Latvijas vēsturi un konstitucionālajiem pamatjautājumiem.  TV raidījuma – seriāla scenārija izstrāde, seriāla uzņemšana, tulkošana un pārraidīšana. Radioraidījumu sagatavošana, tulkošana un translēšana | Pārraidītas seriāla sērijas. LR 1 izskanējuši 12 60 min. gari raidījumi. LR 4 izskanējuši 52 30 min. gari iknedēļas raidījumi | 100 000 |
| 1.4.2.9. | Programmu pārraide kanālā „LTV Pasaule” ar aptveramību Rietumeiropā | Nodrošināta satelītapraide | 215 000 (NEPLP) |
| **2.Rīcības virziens mērķa sasniegšanai: Nacionālā identitāte: valoda un kultūrtelpa** | | | |
| **2.1.Pamatnostādnēs definētais politikas mērķis: Nodrošināt latviešu valodas lietošanu Latvijas publiskajā telpā** | | | |
| 2.1.1.5. | Latviešu valodas olimpiādes, publiskās runas konkursi, dzejas dienas, „Bērnu žūrija” skolēniem | *2014.gadā*: Bērnu/jauniešu žūrijas grāmatu kolekcijas iegāde; plakāts "Lasi un piedalies!", buklets; reprezentatīvi suvenīri ar apdruku "Pārsteidz galvu – lasi!"; dalība Rīga – 2014 pasākumā „Grāmatas iet uz bibliotēku” (reģionālo pārstāvju dalība 8.septembra pasākumos) | 100 000 |
| 2.2.1.15. | Latviešu valodas apguves pieejamība Latgales reģionā un latviešu valodas skolotāju pieaugušajiem profesionālās kompetences pilnveide | *L*atviešu valodas apmācība pieejama Ciblā, Zilupē, Ludzā, Daugavpilī, Dagdā, Krāslavā, tai skaitā nodrošināta latviešu valodas skolotāju profesionālā pilnveide. *2014. gadā* 1500 personas apguvušas latviešu valodu. Apmācību nodrošināšanai sagatavoti metodiskie materiāli un sniegts atbalsts latviešu valodas skolotājiem | 132 000 (SIF) |
| **2.3.Pamatnostādnēs definētais politikas mērķis: Nostiprināt latvisko kultūrtelpu kā sabiedrību saliedējošu pamatu un veicināt piederību kultūrtelpai lokālajā, nacionālajā un Eiropas līmenī** | | | |
| 2.3.1.2. | Latviskās kultūrtelpas vēstnieku (dažādas etniskas izcelsmes izcilu radošo personību un sportistu, kas jūtas piederīgi latviskajai kultūrtelpai) piesaistīšana latviskās kultūrtelpas popularizēšanai dažādās auditorijās (skolās, plašsaziņas līdzekļos u.c.) | *2014.gadā* labas gribas vēstnieki sagatavojuši un īstenojuši 6 pilotprojektus | 5 000 |
| 2.3.1.4. | Ikgadējas mazākumtautību dienas tradīcijas iedibināšana un attīstīšana.  Programmas "Latvijas NVO fonds" ietvaros atbalsts mazākumtautību savpatnības saglabāšanai un starpkultūru dialoga attīstībai | Izvērtēti priekšlikumi koncepcijas izstrādei un, ja nepieciešams, sagatavota koncepcija.  Latvijas mazākumtautību popularizēšanas nolūkā organizētas izstādes un amatieru teātra izrādes, kā arī citi kultūras pasākumi, kur pasākumu kopums veido festivālu, atbalstīti pieci projekti | 15 000 (KM)  38 500 (SIF) |
| 2.3.1.5. | Mazākumtautību portāla izveide | Izstrādāta portāla koncepcija. *2014. gadā* nodrošināta portāla uzturēšana | 30 000 |
| 2.3.2.1. | Īpašu programmu un pasākumu piedāvājums muzejos, teātros, koncertorganizācijās, Latvijas Nacionālajā bibliotēkā | Piedāvātas muzeju programmas,  koncertprogrammas,  teātra izrādes, pasākumi LNB | 300 000 |
| 2.3.2.2. | Filmu un izrāžu titrēšana latviešu valodā | Nodrošināta titrēšana M.Čehova  Rīgas Krievu teātrī, LNO u.c., titrētas vismaz 20 filmas | 30 000 |
| 2.3.3.2. | Atbalsts latviešiem ārzemēs dalībai Dziesmu un deju svētkos Latvijā | *2014.gadā* nodrošināts metodiskais atbalsts diasporas latviešu amatiermākslas kolektīviem (25) un nometne kolektīvu vadītājiem Latvijā – nodrošināts metodiskais atbalsts diasporas latviešu amatiermākslas kolektīviem (25) | 27 000 |
| 2.3.4.2. | Atbalsts latgaliešu rakstu valodas izplatībai reģiona kultūrtelpā (izdevējdarbība, plašsaziņas līdzekļi, teātra izrādes).  Atbalsts projektiem konkursa veidā no VKKF Latgales programmas | Īstenoti vismaz 2 pasākumi gadā | 30 000 |
| 2.3.7.5. | Kultūras pieejamības veicināšana Latgales plānošanas reģionā | Ik gadu atbalstīti līdz 10 projektiem, kas vērsti uz Latgales kultūras attīstību un Latvijas profesionālās kultūras pieejamību | 22 000 |
| 2.3.7.6. | Jaunu grāmatu un citu izdevumu iegāde publiskajām bibliotēkām | *2014. gadā* 4 iepirkumi.  Pašvaldību bibliotēku kapacitātes stiprināšana, grāmatu un izdevumu iegāde | 200 000 |
| **2.4.Pamatnostādnēs definētais politikas mērķis: Nostiprināt ārzemēs dzīvojošo latviešu latvisko identitāti un piederību Latvijai** | | | |
| 2.4.1.4. | Bērnu un jauniešu konkursi, kur galvenā balva būtu brauciens uz Latviju | Noticis vismaz viens konkurss katru gadu | 15 000 |
| 2.4.2. | Latviešu kultūras pieejamība diasporas centros(Latvijas profesionālās kultūras un mākslas pieejamības nodrošināšana – koncerti, viesizrādes, izstādes) | Ik gadu nodrošināts atbalsts vismaz piecu Latvijas kultūras pasākumu parādīšanai valstīs, kur mīt skaitliski visvairāk latviešu (projektu konkurss) | 20 000 |
| **3.Rīcības virziens mērķa sasniegšanai: SALIEDĒTA SOCIĀLĀ ATMIŅA** | | | |
| **3.1.Pamatnostādnēs definētais politikas mērķis: Nostiprināt uz patiesiem faktiem balstītu un demokrātiskām vērtībām atbilstošu izpratni par Otro pasaules karu, kā arī padomju un nacistu okupāciju Latvijā** | | | |
| 3.1.2.1. | Nodarbības ar dokumentālo filmu izmantošanu un atklātu diskusiju rīkošana par Latviju Otrajā pasaules karā (9.–12.klašu skolēniem dažādu atbilstoši tematisku filmu vai filmu fragmentu demonstrēšana, atbilstošas – uz diskusiju vadīšanu vērstas – metodikas sagatavošana, piesaistot vēstures speciālistus) | *2014.gadā* notikušas 10 izbraukuma vizītes, kurās demonstrētas dokumentālās filmas ar atbilstošām diskusijām. Diskusijas notikušas saskaņā ar izstrādāto metodiku | 2 500 |
| 3.1.2.2. | Izbraukuma nodarbības, tai skaitā skolās, par staļiniskajām deportācijām un Latvijas neatkarības iegūšanu un atjaunošanu | Rēzeknē, Jelgavā, Liepājā.  2014.gadā notikušas 20 izbraukuma vizītes, tai skaitā Rīgā, Daugavpilī, Rēzeknē, Jelgavā, Liepājā | 2 500 |
| 3.1.2.3. | Programmu izstrāde un ieviešana integrētām muzeja nodarbībām, tai skaitā latviešu un mazākumtautību skolām | *2014.gadā* programmas ieviešana un pieejamības nodrošināšana skolēniem no dažādiem Latvijas reģioniem (izbraukuma semināri, skolēnu ceļa izdevumu apmaksa braucienam uz muzeju) | 20 000 |
| 3.1.5.3. | Populārzinātniska grāmatu sērija par Latvijas vēsturi krievu valodā | *2013. un 2014.gadā* izdotas 2 grāmatas krievu valodā par Latvijas vēsturi | 9 000 |
| **3.2.Pamatnostādnēs definētais politikas mērķis: Veicināt Latvijas lokālās un eiropeiskās vēstures apzināšanu, izpēti un izpratni** | | | |
| 3.2.1.1. | Izstrādāt Latvijas atmiņu politikas plānošanas dokumentu | Izstrādāts un MK apstiprināts politikas plānošanas dokuments. Atbalsts sociālās atmiņas pētniecībai. 2014.gadā – organizēta konference par sociālo atmiņu šķelošajiem un vienojošajiem notikumiem un rituāliem.  Nodrošināta sociālās atmiņas pētnieku līdzdalība valsts atmiņu politikas veidošanā | 7 000 |
| 3.2.3.2. | Sagatavot viegli uztveramu un ilustrētu Latvijas vēstures skaidrojumu latviešu, krievu un angļu valodā | Sagatavots viens ilustrēts materiāls (katru gadu) trešo valstu pilsoņiem un plašākai sabiedrībai, tai skaitā mazākumtautību skolu skolotājiem un skolēniem vispārējā pamatizglītībā.  *2014.gads*:  1) divu grāmatu tulkošana no latviešu valodas angļu valodā; audiovizuālā materiāla subtitru sagatavošana angļu valodā;  2) grāmatas drukāšana angļu valodā 1000 eksemplāru metienā katrai grāmatai, kopā 2000 eksemplāru. Grāmatu (angļu valodā) rediģēšana un maketēšana;  3) DVD producēšana, kopā 1000 eks.;  4) izbraukuma metodiskie semināri par materiāla popularizēšanu uz skolām ar mazākumtautību mācību valodu. Mērķa grupa – sociālo zinību un vēstures skolotāji mazākumtautību skolās | 10 000 |
| Kopā: | | | 1 752 000 |

1. Pieejams: <http://www.pmlp.gov.lv/lv/par_pmlp/publikacijas/petijumi.html> [↑](#footnote-ref-1)